
			Kapittel 1

			Familieopprydding

			Marianne Holte er matriarken, familieoverhodet og mormor i familien. Hun er enke og pensjonert lærer og svært avholdt av familie og venner. Hennes tvillingdøtre, Mari og Anne, er svært stolte av sin mor. Mari er gift med Per Rød, og de er foreldre til Jacob og Victoria. Anne har sønnen Kasper, og ny kjæreste som heter Stig. Han er politibetjent, og har et flott samarbeid med sin stesønn, Kasper, og hans to søskenbarn Jacob og Victoria. De opererer stadig som en dyktig detektivgjeng, og elsker å løse mysterier.

			I dag er det en lat lørdag i familien. I går hadde de vært med på premieren på det store vikingespillet på Kongehaugene. Alle var slitne etter den enorme innsatsen. I tillegg hadde de unge detektivene løst et mysterium som hadde fått en veldig overraskende slutt. Stig hadde landet midt i premierefesten med et helikopter fra kystvakten og fortalt at mysteriet med brannene og tyveriene i Eikhavna var løst. Det frydet alle stort, men det var et lite skår i gleden. Scenografen i forestillingen, Arthur, var avslørt som hovedmannen bak forbrytelsene. Alle deltakerne var sjokkert, spesielt Tante Propell, som var en stor beundrer av den spesielle og eksentriske kunstneren. Hun trøstet seg med at mannen var syk og hadde vært «utilregnelige i gjerningsøyeblikket», som det het i politirapporten.

			Det hadde blitt full oppstandelse da dette ble kjent, og dagens aviser sparte ikke på spalteplass om saken. Marie i lokalavisa hadde imidlertid overlatt disse nyhetene til hovedstadsavisen og fokuserte i stedet på vikingforestillingen. Hun skrøt uhemmet av den store innsatsen til Eikhavna Teatergruppe. Hun mente det var viktig at den positive siden av saken ikke skulle drukne i skandalesladderen.

			Gårsdagens dramatikk hadde ikke stoppet med det. Da klokka nærmet seg midnatt, og premierefesten var i ferd med å avta, kom det ei fremmed jente i drosje til Trankelgården. Den natten fikk Kasper en eldre stesøster, som kom fra Finnmark. Stig hadde ikke opplyst noen om denne samejenta, som var hans datter fra et tidligere forhold, men den femten år gamle Ragnhild tok alle med storm. Det var ikke planen at hun skulle dukke opp nå, derfor ble det fort viktig å finne en ledig seng til henne for natten. 

			Da tråkket mormor til som det oppfinnsomme og sjenerøse mennesket hun alltid er. «Jeg tar med meg Ragnhild hjem til gjesterommet mitt. Da kan Anne og Stig få snakket ut om den nye familiesituasjonen i fred og ro. Så foreslår jeg at Kasper blir med Jacob til Sagaveien. Dere kan jo krype inn i Reiret, hytta deres i det store eiketreet, og feire der i natt!», lo mormor. Forslaget ble mottatt med jubel, og foreldrene nikket samtykkende. Alle var slitne, så det gjaldt bare å finne en rask løsning, slik at alle fikk kommet til ro.

			I dag hadde Victoria sovet mye lenger enn vanlig. Det hadde vært en stor påkjenning natten før da Andreas hadde forsvunnet. Da hadde hun vært med på den store leteaksjonen. Etter hvert fant hun også ro til å konsentrere seg. Hun fikk inn bildene og beskjedene fra stakkars Andreas i jordkjelleren. Hun hørte kameraten rope «Mamma», og da forstod hun at han var i live. Likeledes kjente hun lukten av tang og sjø, så hun kunne gi broren beskjed om at de skulle leite langs stranda. Asbjørn, vaktmesteren på Trankelgården, hadde hjulpet henne. Han hadde stor forståelse for Victorias klarsynte evner, for han hadde også en sterk utviklet intuisjon. Victoria likte Asbjørn veldig godt. Det beste var at det gjorde mormor også. Victoria trodde at de to kanskje var blitt litt kjærester. 

			Vicki, som mange kalte henne, hadde ikke åpnet øynene ennå, men hun lå og koste seg under dyna og lot seg rolig våkne til en ny dag. Hun strakte seg sakte. Så kom hun til å tenke på gaven hun kvelden før hadde fått av Gro, moren til Andreas på Trankelgården. Da ble hun med ett lys våken og spratt ut av senga. Hun hentet det vakre treskrinet ned fra kommoden. Det var sirlige utskjæringer utenpå lokket, som forestilte en flott sommerfugl. Når hun åpnet skrinet så hun baksiden av sommerfuglen. Vingene i perlemor skinte i blånyanser, spesielt når hun beveget skrinet opp mot lyset. Hun ble aldri lei av å studere den. «Mariposa, du vakre sommerfugl», hvisket hun.

			Etter hvert våknet også Jacob og Kasper i Reiret. Det var en frisk bris denne morgenen, så treet svaiet litt og det knaket i greinene. Spennende lyder. De ble liggende og prate om gårsdagens hendelser. Det hadde skjedd så mye på kort tid, så de hadde ikke helt klart å fordøye alt ennå. «Men hvem i alle dager var den jenta som kom med taxi i natt?» Jacob så spørrende på fetteren sin. «Det var Ragnhild, datteren til Stig. Jeg hadde en mistanke fordi hun ringte på mobilen til Stig en gang hvor jeg tok telefonen. Da sa hun «Hei pappa! Men jeg trodde det var feiloppringing, så egentlig hadde jeg glemt hele greia. Men da hun plutselig stod der, kjente jeg igjen stemmen hennes og forsto at det faktisk var sant!», flirte Kasper, og vred seg rundt i soveposen.

			Jacob var ikke helt våken, og det var så mange tanker som surret i hodet hans. «Skal hun bo hos dere, da?» Kasper ristet på hodet. «Vi har jo bare to soverom, så hvordan skal det gå til? Jeg deler ikke rom med ei fremmed jente!» Han ble urolig ved tanken og skiftet straks samtaleemne. Han valgte heller å repetere alt som hadde skjedd med mysteriet dagen før. Det hadde vært veldig spennende! 

			Hos mormor ble det en annerledes frokost denne morgenen. Ragnhild var ingen syvsover. Hun ble fort godvenner med mormors hund, Bianca, en liten Bichon Frisé. Bianca var henrykt over å ha fått en ny, spennende og engasjert venninne som hadde tid til å leke med henne. «Kanskje du vil lufte henne også?» Mormor smilte i det hun kom ut fra dusjen. «Da kan jeg lage frokost så lenge! Liker du egg og bacon?» Ragnhild slikket seg om munnen som tegn på samtykke og gikk ut med hunden.

			Anne og Stig hadde ikke sovet mye denne natten. Heldigvis hadde de fri fra jobben begge to. Stig hadde jobbet natt og dag for å løse mysteriet med en rekke branner og tyverier i Eikhavna, og Anne hadde hjulpet til bak scenen på vikingspillet hele uka. Etter premierefesten i natt hadde de blitt sittende oppe lenge for å diskutere hvordan de skulle løse den nye familiesituasjonen. De hadde ikke funnet noen endelig løsning, og etter en natt med lite søvn fortsatte derfor disputten ved frokostbordet.

			«Hadde Ragnhild het Ragnar, så kunne de to unge delt rom, men dette er snart en voksen dame, så hun kan ikke sove på samme rom som Kasper», utbrøt Anne litt oppgitt. «Hvor lenge skal hun bli her?» Stig visste ikke. Han var forvirret. «Jeg fikk en melding for noen uker siden om at hun ville komme på besøk. Men i alt kaoset glemte jeg å svare på den!» Han slo ut med armene, og så bedende på Anne, som om han ba om tilgivelse. Anne svarte ikke, men reiste seg fra bordet og gikk bort til vinduet. Der ble hun stående og stirre ut på veien.

			«Jeg ante ikke at hun skulle komme nå!», bedyret Stig. «Men du ante at du hadde en datter i Finnmark, da, og lot være å fortelle meg det! I tillegg reiste du opp i konfirmasjonen hennes!», ropte Anne sint til ham. «Jeg har jo sagt at jeg er lei meg for at jeg ikke har fortalt om henne. Etter som tiden gikk ble det liksom bare verre og verre å få sagt det. Så da jeg ble bedt til Finnmark i mai, fant jeg på dette med jobboppdraget. Jeg var så redd at du ikke ville være kjæresten min lenger.» Anne var lei seg og sint for at han ikke hadde vært ærlig med henne og visste ikke helt hva hun skulle svare ham. Derfor tiet hun. Stig var oppgitt og det endte med at han grep ytterjakka og marsjerte ut av leiligheten. Han ville reise til mormor for å snakke med Ragnhild alene. 

			Anne ble stående ved vinduet å se kjæresten sin trave med bestemte skritt mot bilen og kjøre av gårde. Hun fikk en vond klump i magen, og kjente at det var noen tårer som presset på. Det var jo bare dumt alt sammen, og Ragnhild kunne i hvert fall ikke noe for det.

			

		

Kapittel 2

			Ferieoverraskelsen

			Stig tråkket nok litt for hardt på gasspedalen, men vel framme møtte mormor ham i døra. «Ragnhild er ute med Bianca en tur!» Hun smilte og ba ham komme inn. Stig var fortvilet og lei seg. «Jeg er redd jeg har rotet det veldig til for oss», sa han trist til mormor. «Den som aldri gjør dumheter, blir aldri klokere», trøstet Marianne, som elsket sine ordtak. 

			Stig fortalte nå mormor om sin ungdomsforelskelse da han var i militærtjeneste i Finnmark. Der han hadde møtt ei samejente bare få uker før han dimitterte. Han hadde ikke fått vite noe om Ragnhild før mye seinere, og da var han akkurat i oppstart på politihøyskolen. Derfor hadde han valgt å fortsette utdanningen sin. 

			Mormor hentet en kopp kaffe til Stig, som betuttet hadde satt seg ned i sofaen i stua. «Jeg er redd Anne aldri kan tilgi meg for at jeg ikke tidligere fortalte henne om datteren min. Men jeg fikk meg ikke til å snakke om det.» Mormor kikket på ham og lyttet. «Du må bare gi henne litt tid, Stig. Det ble nok litt av en sjokkopplevelse for henne i går kveld! Jeg ringer Anne og forteller at du tar med deg Ragnhild på tur, slik at far og datter får pratet sammen.» 

			Akkurat da kom Ragnhild tilbake med Bianca. Hun strålte som ei sol da hun så faren sin. «Æ har gledd mæ så til å se dæ igjen, pappa!» Hun ga Stig en bamseklem. Mormor, som alltid var litt lettrørt, tørket bort en liten tåre fra øyekroken. «Hun er jo så lik deg, Stig. Ei så flott jente du har. Ta dere en tur for dere selv nå.»» Hun stakk til Stig en sjokolade.

			Mormor ringte Anne og snakket lenge med datteren sin. Hun var bekymret for at dette skulle lage en skikkelig knute på tråden for Anne og kjæresten hennes. Marianne likte Stig godt og mente at han var en god match for datteren hennes. Hun understreket for Anne at alle kunne gjøre feil. Da var det viktig å tilgi, tenke positivt og se framover. Anne mente at dette hadde kommet svært ubeleilig, for de var nettopp i ferd med å planlegge en ferieuke sammen. De hadde måttet utsette ferien hele sommeren fordi Stig ledet politietterforskningen. Nå var saken endelig løst, og de gledet seg til en tur sammen. «Det ordner seg for snille jenter!», trøstet mormor før hun avsluttet samtalen. Hun hadde fått en ide.

			Derfor ringte hun straks til Asbjørn og ba ham ta en tur innom. Han var svært opptatt med ferdigstillelsen av hybelbygget på Trankelgården, men lovte å ta en time fri fordi han forstod at dette var viktig for Marianne. Da Stig og Ragnhild kom tilbake, satt allerede Asbjørn og pratet hyggelig med kjæresten sin i den koselige stua hennes. Hun hadde funnet fram noe bakst fra frysen, og hadde nykokt kaffe klar til dem.

			Mormor blunket lurt til Stig. «Sett deg ned og ta deg en bolle, Stig. Og du, unge dame, vil du ha kaffe?» Ragnhild bare nikket, og hilste så på Asbjørn. Mormor var oppstemt og virket svært ivrig etter å fortelle noe. Men da de hadde fått satt seg ned og forsynt seg med bakverk, var det Asbjørn som rolig og behersket tok ordet. «Har du fått kikket på noen båter da, Stig? Du ønsket jo å kjøpe en, ikke sant?» Stig ristet oppgitt på hodet. «Det ble aldri tid til det denne sommeren med all den overtiden jeg fikk. Og når skulle jeg få brukt den, forresten?» 

			Mormor så at Stig var sliten og lei seg. «Du trenger ferie du, gutten min. Hva om dere alle fire reiser en tur på sjøen?» Mormor hadde ikke tålmodighet til å vente på det Asbjørn egentlig skulle fortelle. Men nå tok han over. «Du vet, det kan kanskje være lurt å prøve seg som skipper før man kjøper båt, for båtlivet er en livsstil man bør smake på innen man går til anskaffelse av et fartøy. Det er liten plass om bord i en båt, og det er ikke alle som klarer å bo sammen så trangt over tid. Det må man trene på.» Han smilte lurt, og så eksploderte fjeset hans i et stort smil. 

			Stig kikket forundret på den eldre, gråhårede mannen, og lurte på hva som nå ville komme. «Jeg vil låne deg båten min noen dager, så kan dere dra en tur på Øya. Det fins ikke bedre måte å slappe av på enn å være på sjøen. Da får du også testet skipperkunnskapene dine. Det er god plass til dere alle fire i båten, og dessuten kan Kasper ligge i telt på Øya, hvis han heller ønsker det.»

			Stig ble stum. Her fikk han en gavepakke midt i fanget, og en drøm om båtferie ble oppfylt der og da. Dette var en flott nyhet å komme hjem til Anne med. Nå ville hun nok bli glad! Han takket hjertelig den sjenerøse mannen, og følte lettelse. Dette kunne komme til å redde hele situasjonen! «Vi tar en prøvetur sammen Kasper, du og jeg, så skal nok vi gutta klare å lage ferie for dere.» Asbjørn reiste seg opp og tok Stig høytidelig i hånden som en bekreftelse på en avtale. Så sa han at han måtte haste tilbake til Trankelgården. Der skulle hybelbygget stå klart til skolestart om drøye to uker. Han ga mormor en klem og gikk raskt ut til bilen sin. 

			Anne ble sittende tankefull etter at moren hadde ringt. Hun var så klok. Dette var jo tross alt ikke verdens undergang! Anne brygget seg en stor kopp sterk te. «Det ordner seg nok», mumlet hun ned i koppen. Hun hadde nevnt ideen om båttur, og det var nok en god ide. De trengte å komme vekk litt etter alt ståket med forestilling og mysterier. Hun bestemte seg for å være positiv og hyggelig når Stig kom tilbake.

			Hun satte på radioen og fikk med seg de siste lokalnyhetene. Der var det en reportasje fra premieren kvelden før hvor flere av skuespillerne ble intervjuet. Så var det opptak av publikum som uttalte seg etter forestillingen Det var mye skryt og ros av det de hadde opplevd, og forestillingen fikk terningkast seks! 

			Da husket hun at Kasper skulle jobbe bak scenen denne kvelden også. Hun ville foreslå at Ragnhild fikk bli med å se forestillingen. Hun startet å planlegge en god middag til kjæresten sin. Det de to hadde sammen var for godt til å ødelegges av en liten løgn. «Sannheten er ikke alltid lett å svelge», sa hun høyt for seg selv. «Men det blir lettere med en god biff!» Hun hadde lært å bruke ordtak av mormor, og nå lo hun litt av seg selv.

